7UP บวกอีก 5% นิวไฮรอบ 13 เดือน รับแผนลุยธุรกิจสาธารณูปโภค-ลุ้นกำไรปี 63 โตเด่น
7UP บวกอีก 5% นิวไฮรอบ 13 เดือน รับแผนลุยธุรกิจสาธารณูปโภค-ลุ้นกำไรปี 63 โตเด่น
7 ส.ค. 2564

ผู้สื่อข่าวรายงานว่า บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP ณ เวลา 11.29 น. อยู่ที่ระดับ 0.56 บาท บวก 0.03 บาท หรือ 5.66% ด้วยมูลค่าซื้อขาย 83.42 ล้านบาท ราคาหุ้นปรับตัวแรงในรอบ 13 เดือน โดยนับตั้งแต่หุ้นยืนที่ระดับ 0.57 บาท เมื่อวันที่ 28 พ.ย.62 
โดยก่อนหน้านี้นายมนต์เทพ มะเปี่ยม รักษาการประธานเจ้าหน้าที่บริหาร บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP เปิดเผยว่า กองทุนโครงสร้างพื้นฐาน Resonance Industrial Water Infrastructure Asia Limited ซึ่งเป็นบริษัทจัดการกองทุนจากฮ่องกง ได้แสดงความสนใจเข้าลงทุนเพื่อถือหุ้นในบริษัท แซม วอเตอร์ ซัพพลาย จำกัด (SAM) ซึ่งเป็นบริษัทลูก ดำเนินธุรกิจบริหารจัดการงานวิศวกรรมทรัพยากรน้ำและสิ่งแวดล้อม และปัจจุบันได้รับสัญญาบำบัดน้ำด้วยระบบอัตราฟิลเตรชั่น (Ultrafiltration) และผ่านการกำจัดเชื้อด้วยระบบโอโซน (Ozone Generator) ให้กับฟาร์มเลี้ยงกุ้งของบริษัท เจริญโภคภัณฑ์อาหาร จำกัด (มหาชน) หรือ CPF จำนวน 3 เฟส รวม 124,000 ลูกบาศก์เมตรต่อวัน
ทั้งนี้ กองทุนดังกล่าวเป็นกองทุนเพื่อการลงทุนที่มีเป้าหมายหลักเพื่อลงทุนในโครงสร้างพื้นฐานด้านการบำบัดน้ำและการบำบัดน้ำในอุตสาหกรรมขนาดกลางและขนาดเล็กที่สร้างขึ้นใหม่ หรือปรับปรุงใหม่ในยุโรป ออสเตรเลีย จีน และประเทศในเอเชียตะวันออกเฉียงใต้
“การดำเนินธุรกิจของ SAM อยู่ในเป้าหมายการลงทุนของกองทุนดังกล่าว ซึ่งการเข้ามาถือหุ้นในครั้งนี้ จะก่อประโยชน์ให้กับกลุ่ม 7UP เพราะจะทำให้บริษัทได้รับกระแสเงินสดเข้ามาใช้ในการดำเนินธุรกิจ โดยจะได้รับวงเงินกู้เพื่อใช้ในการก่อสร้างงานบำบัดน้ำในเฟส 3 อีกจำนวน 144.05 ล้านบาท” นายมนต์เทพ กล่าว
อย่างไรก็ตาม ปัจจุบันกลุ่ม 7UP ประกอบธุรกิจหลัก 4 ธุรกิจ ได้แก่ 1.)ธุรกิจตัวแทนนายหน้าในการจัดจำหน่าย แก๊ส LPG 2.)ธุรกิจพลังงานทดแทน/พลังงานทางเลือก  3.)ธุรกิจวิทยุสื่อสารโทรคมนาคม และ Internet of Things (IoT) และ 4.)ธุรกิจน้ำประปาและปรับปรุงคุณภาพน้ำ
ด้านผลการดำเนินงานงวด 9 เดือนปี 2563 อยู่ที่กำไรสุทธิอยู่ที่ 97.96 ล้าน บาท จากช่วงเดียวกันของปีก่อนอยู่ที่ 109.38 ล้านบาท อย่างไรก็ตามกำไรงวด 9 เดือน 2563 ถือว่ามากกว่าทั้งปี 2562 อยู่ที่ 86.61 ล้านบาท      